iPhone 7 med fire højttalere og superlyd?

Begge iPad Pro-modeller har det og nu tyder rygterne på, at også den kommende iPhone 7 får det; fire højttalere placeret i hvert sit hjørne af enheden.

På de to iPad-modeller er højttalerne desuden kodet, så de to nederste altid leverer bastoner – lige gyldigt hvordan enheden vender. En feature der giver en markant forbedring i lyden.

Rygterne stammer fra en italiensk producent af cases, der angiveligt har fået fingre i et chassis, der viser huller til højttalere både i toppen og i bunden af telefonen (se billedet ovenfor, red.). Samtidig er selve kameralinsen blevet større og blitzen er flyttet ned under linsen.

Desuden “mangler” hullet til 3,5 mm jack-stik, hvilket underbygger at Apple har planer om at droppe stikket til fordel for hovedtelefonforbindelse via Lightning eller Bluetooth.

Generelt forventes der ikke de store forandringer med designet i forhold til iPhone 6S. Men indmaden vil med nærmest garanti få en overhaling, der inkluderer den nye Apple A10 System-on-a-Chip med bedre processor og grafikydelse. Der er også tegn på, at mængden af RAM vil forøges til 3 gigabyte (i visse modeller), ligesom det vil blive muligt at købe en model med voldsomme 256 gigabyte lagerplads.

Hvis Apple følger drejebogen vil iPhone 7 og iPhone 7 Plus blive præsenteret ved et event i september og komme i de danske butikker et par uger senere.

Allerede den 13. juni vil vi få et hint om nye funktioner i styresystemet, når Apples Tim Cook åbner den årlige World Wide Developers Conference med sin keynote. iNPUT er naturligvis til stede i USA og vil blogge hjem fra eventet.

iPhone 7 med fire højttalere og superlyd?